इक बारी में किश लोक-कथां लेइयै कलचरल अकैडमी गेआ। सिद्दा नरेन्द्र हुन्दे च चली गेया। उनें गी अपनियां लोक-कथां दस्सियां । उनें लोक-कत्थां रक्खी लैतियां ते मिगी फी कुसै दिन पता करने आस्तै आखेआ। थोड़े क दिनें परैन्त में फी गेआ। उनें पैहला कमरा बदली लैते दा हा। में पुच्छिये उन्दे नमें कमरे दे बाहर जाई खड़ोता। अचानक गै नरेन्द्र होर बाहर आए ते मिगी पुच्छेआ “कुसी मिलना माराज !” में नमस्तें कीती ते दस्सेआ “जी तुन्दे कोल गै आया हा । में किश लोक कत्थां देई गेआ हा जे छापने जोग होन तां ठीक ऐ, नईं तां लेई जन्ना। तुसें पढ़ी लेइयां होनियां न।” “ओ जरूर छपी जाङ्न माराज ! नईं छापने आली ते कोई गल्ल गै नईं।” नरेन्द्र होरें मिगी तसल्ली दिन्दे होई आखेआ। मेरा दिल खुशी कन्ने भरोची गेआ। मेरे आस्तै इन्नी गल्ल जे “लोक-कत्था जरूर छपी जाङन” बड़ी महत्वा आली ही। ओ मेरियां पहलियां लोक-कत्थां हियां। असली गल्ल ए ऐ जे में जदूं कदें बी नरेन्द्र होरें गी मिलेआ मिगी नराश नईं होना पेआ, सगोआं सहारा गै मिलदा रेआ। में सोचनां जे उन्दी मेरे कन्ने बाकफी बी कोई खास नईं ही पर फी बी ओ मिगी शैल बाकफकारे आला लेखा मिलदे रेह। खबरै इस आस्तै जे ओ मिगी चेतै ओंदे रौहन।